Een dood in transito-skieteryArgieffoto Een persoon is doodgeskiet in ŉ mislukte transitorooftog naby Boschfontein in Mpumalanga. Die rowers het Donderdagoggend naby die Nkomazi-landdroshof toegeslaan en ŉ skietery het tussen die veiligheidswagte en die rowers uitgebreek, het kol. Athlenda Mathe, polisiewoordvoerder, gesê. Tydens die skietery is een van die rowers doodgeskiet en ŉ tweede een vermoedelik gewond. Dié persoon en agt van sy makkers het in verskeie voertuie van die toneel gevlug. In die oorhaastige wegkommery het die bestuurder van een van die voertuie teen ŉ boom vasgejaag, het Mathe gesê. Die verdagtes is egter steeds op vrye voet en die voertuig wat in die botsing betrokke was, het vervalste nommerplate opgehad. Die polisie het intussen die gesondheidsdepartement gevra om op die uitkyk te wees vir ŉ pasiënt met ŉ skietwond wat dalk mediese hulp sal soek. Lede van die publiek is ook gewaarsku dat dit ŉ strafregtelike oortreding is om ŉ misdadiger te huisves, te versteek of te help. Genl. Khehla Sitole, nasionale polisiewoordvoerder, het die veiligheidsbeamptes vir hulle dapperheid geloof. Hy het ook die polisie se sogenaamde 72 uur-aktiveringsplan in werking gestel sodat hulpbronne beskikbaar gestel kan word om te help in die soektog na die rowers.